VENDIM
Nr. 137, datë 21.5.2026

[bookmark: _Hlk180673981]MBI DISA NDRYSHIME NË VENDIMIN E BORDIT TË ERE-s NR. 41, DATË 14.2.2025, “MBI LICENCIMIN E SHOQËRISË ‘GREEN PLUS ENERGY’ SHPK NË VEPRIMTARINË E PRODHIMIT TË ENERGJISË ELEKTRIKE”, I NDRYSHUAR

[bookmark: _Hlk86734997]Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 21.5.2026, mbasi shqyrtoi relacionin me nr. 366/2 prot., datë 19.5.2026, të përgatitur nga Drejtoria e Licencimit, Autorizimeve dhe Garancisë së Origjinës “Mbi disa ndryshime në vendimin e Bordit të ERE-s nr. 41, datë 14.2.2025, ‘Mbi licencimin e shoqërisë ‘Green Plus Energy’ sh.p.k. në veprimtarinë e prodhimit të energjisë elektrike’, i ndryshuar”,
konstatoi se: 
1. Të dhëna mbi shoqërinë “Green Plus Energy” sh.p.k.
- Bordi i ERE-s, me vendimin nr. 41, datë 14.2.2025, vendosi të licencojë shoqërinë “Green Plus Energy” sh.p.k. në veprimtarinë e prodhimit të energjisë elektrike nga centrali fotovoltaik, me kapacitet prodhues 2 mw, me vendndodhje në zonën kadastrale nr. 3358, Njësia Administrative Topojë, Bashkia Fier, qarku Fier, për një afat 30-vjeçar, me kushtet përkatëse.
- Në referencë të pikës 3, të vendimit nr. 41, datë 14.2.2025, të ndryshuar, shoqëria duhej të fillonte operimin brenda datës 13.10.2026, ndërsa në referencë të pikës 4, ajo duhej të dokumentonte në ERE testimin e veprës jo më vonë se 60 (gjashtëdhjetë) ditë nga fillimi i operimit.
2. Korrespondenca dhe dokumentacioni i depozituar nga shoqëria
- Në kuadër të plotësimit të kushteve të vendimit nr. 41/2025, të ndryshuar, me shkresën e protokolluar në ERE me nr. 366 prot., datë 27.1.2026, shoqëria ka bërë njoftimin përkatës, në lidhje me përfundimin e punimeve të centralit, ndërsa me shkresën nr. 366/1 prot., datë 24.4.2026, shoqëria ka raportuar se ka filluar ushtrimin e veprimtarisë së prodhimit të energjisë elektrike brenda afatit të përcaktuar në vendim, duke dokumentuar dhe akt kolaudimin e veprës.
3. Analiza ligjore dhe vlerësimi
- Rezulton se shoqëria ka filluar operimin dhe ka dokumentuar në ERE testimin e veprës brenda afatit të përcaktuar në vendimet përkatëse të ERE-s. Si e tillë, vlerësohet se shoqëria ka përmbushur kushtet e përcaktuara në pikat 3 dhe 4, të vendimit nr. 41/2025, të ndryshuar, ndaj vlerësohet që këto pika të shfuqizohen.
- Në vijim të shfuqizimit të pikave 3 dhe 4, të vendimit nr. 41/2025, të ndryshuar, vlerësohet e nevojshme dhe ndryshimi i pikës 5, si vijon: “Ky vendim është objekt rishikimi nga ERE në rast të depozitimit të akteve të ndryshme nga ato që kanë shërbyer për marrjen e këtij vendimi.”.
4. Nevoja për ndryshimin e vendimit
- Në nenin 113, të ligjit nr. 44/2015, “Kodi i Procedurave Administrative të Republikës së Shqipërisë”, parashikohet se një akt administrativ mund të anulohet apo shfuqizohet nga organi kompetent.
- Në kushtet kur pikat 3 dhe 4, të vendimit nr. 41/2025, të ndryshuar, janë përmbushur, vlerësohet se duhet të shfuqizohen.
Për gjithë sa më sipër, Bordi i ERE-s
VENDOSI:

1. Miratimin e disa ndryshimeve në vendimin e Bordit të ERE-s nr. 41, datë 14.2.2025, të ndryshuar, si vijon:
a) Pika 3, e vendimit të Bordit të ERE-s nr. 41, datë 14.2.2025, të ndryshuar, shfuqizohet;
b) Pika 4, e vendimit të Bordit të ERE-s nr. 41, datë 14.2.2025, të ndryshuar, shfuqizohet;
c) Pika 5, e vendimit të Bordit të ERE-s nr. 41, datë 14.2.2025, të ndryshuar, bëhet: “Ky vendim është objekt rishikimi nga ERE në rast të depozitimit të akteve të ndryshme nga ato që kanë shërbyer për marrjen e këtij vendimi.”.
2. Drejtoria e Licencimit, Autorizimeve dhe Garancisë së Origjinës të njoftojë shoqërinë “Green Plus Energy” sh.p.k., Ministrinë e Infrastrukturës dhe Energjisë, shoqërinë “Operatori i Sistemit të Shpërndarjes” sh.a., shoqërinë “Furnizuesi i Tregut të Lirë” sh.a. dhe shoqërinë “Bursa Shqiptare e Energjisë Elektrike” (ALPEX) sh.a., për vendimin e Bordit të ERE-s.
[bookmark: _GoBack]Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni të vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

